至正辛丑秋七月十有三日唱和诗得因字
吕安坦 (Yuan)
人生苦易别，良会怅无因。况复牵尘事，悒悒不少伸。今日是何日，凉飙度苍旻。薄言攻我车，纵步西城闉。行行抵龙渊，萧寺谁与邻。波光荡秋色，修篁净无尘。睹兹风景殊，不乐空逡巡。开尊有清醑，列坐总佳宾。笑谈杂谐谑，酬酢见天真。开士雅投分，延款倍情亲。醉来欢自剧，诗怀浩无垠。赋此纪同游，重过卜佳辰。